钦定古今图书集成/理学汇编/学行典/第113卷 > 朱子全书 > 《答蔡季通》
## 钦定古今图书集成/理学汇编/学行典/第113卷 > 朱子全书 > 《答蔡季通》

所谕已悉，但区区方持此戒，不欲辄破之，故不敢承
命，亦为贤者虑之。恐此中甚自愧，便是病根。不若从
此痛自斩绝，毋以此等为愧，而深求可愧之实。不必
更为月攘之计，以俟来年。庶乎于迁善改过有日新
之功，而胸中之浩然者，无所不慊而日充矣。如其不
然，则平日讲论，徒为虚语，临事之际，依旧只是平日
“气习。”世俗常情。某实惧焉。

又

所谓“一剑两段”者，改过之勇固当如此。改过贵勇，而
防过贵怯，二者相须，然后真可以修慝辨惑，而成徙
义崇德之功。不然，则向来窃聆悔过之言，非不切至，
而前日之书顿至于此，亦可验矣。自今以往，设使真
能“一剑两段”，亦不可以此自恃，而平居无事，常存祗
畏警惧之心，以防其源，则庶乎其可耳。